આતંકવાદીઓ સામેના આકરા વલણ માટે ઇઝરાયલ જાણીતું છે તો અમેરિકાએ પણ રાષ્ટ્રપતિ રોનાલ્ડ રેગનના શાસનકાળમાં આતંકવાદીઓ સાથે મંત્રણા નહીં કરવાની રાષ્ટ્રીય સુરક્ષા નીતિ તૈયાર કરી હતી. રશિયાએ પણ આતંકવાદીઓ સાથે મંત્રણા નહીં કરવાની નીતિ અપનાવી છે (બેસ્લાનની હૉસ્ટેજ કટોકટી યાદ છેને? આ ઘટનામાં એક સ્કૂલના હજારો બાળકોને બંદી બનાવનારા તમામ આતંકવાદીઓને રશિયાએ મારી નાખ્યા હતા). ભૂતકાળમાં જર્મની (રેડ આર્મી જૂથ), ઇટલી (રેડ બ્રિગેડ જૂથ) અને બ્રિટને (ઉત્તર આયર્લેન્ડ) મંત્રણા નહીં કરવાની નીતિ અપનાવીને આતંકવાદી જૂથોને સફળતાપૂર્વક નાથ્યાં હતાં. તેમણે ૧૯૭૦ અને ૧૯૮૦ના દાયકાઓમાં ગુપ્તચરોની મદદથી સર્જિકલ હુમલાઓ દ્વારા આતંકવાદી પ્રવૃત્તિઓને નિયંત્રિત કરી હતી. તેમના આ કડક વલણને કારણે આજે આ આતંકવાદી સંગઠનો અસ્તિત્વ ગુમાવી ચૂક્યાં છે.